
                                           J e g y z ő k ö n y v

Készült a Dunaszekcső Községi Önkormányzat Képviselő-testülete 2002. január 29-én megtartott üléséről.

Jelen vannak: Hegedüs György polgármester

                       Bán Ferencné

                       Faller János

                       Guzsván Lajosné

                       Hetényi Ádám

                       Molnár Árpád

                       Witt Józsefné képviselők

                       Pest Éva jegyző, Vincze Lászlóné főmunkatárs

                       Hauk Istvánné, Tóth Jánosné, Vörös Lászlóné az intézmények részéről

Igazoltan távol: Szödényi István

                          Tóth András, Hauk Zsolt (később érkeznek)

Hegedüs György polgármester köszönti a megjelenteket, megállapítja az ülés határozatképességét, mert a megválasztott 10 fő képviselő közül az ülésen 7 fő megjelent.

Javaslatot tesz a napirendi pontokra, melyeket a képviselők egybehangzóan az alábbiak szerint egyéb javaslat nélkül elfogadnak:

1.) Jelentés a lejárt határidejű határozatokról és a két ülés között történt fontosabb eseményekről

Előterjesztő: Hegedüs György polgármester

2.) Az önkormányzat 2002.évi költségvetése

Előterjesztő: Hegedüs György polgármester

3.) Rendelet a térítési díjakról az Idősek Gondozási Központjában

Előterjesztő: Hegedüs György polgármester

4.) Egyebek

Zárt ülésen:

1.) Szavazatszámláló bizottsági tagok megválasztása

Előterjesztő: Pest Éva jegyző

2.) Fellebbezések

Előterjesztő: Hegedüs György polgármester

NAPIREND TÁRGYALÁSA

1.napirendi pont: Hegedüs György polgármester elmondja, hogy az előző ülés határozatai részben végrehajtásra kerültek: a megállapított illetményéről az átsorolás elkészült és bekerült a TÁH-ba. Az önkormányzat épületében lakó Palánki Józseffel kapcsolatban még a végső megoldás nem sikerült az időjárás miatt, de a képviselő-testület ajánlatát elfogadja. Tehát, ha meg lesz a kivitelező az épületre és elkészül, akkor Palánki József visszaköltözik, az épület az önkormányzat tulajdona lesz és ő élete végéig benne fog lakni.

A fontosabb eseményekkel kapcsolatban elmondja, hogy az események elsősorban a karácsonyi ünnepségekhez kapcsolódtak. Az általános iskolai rendezvény igen tartalmas volt. A katolikus templomban két rendezvény is volt, az egyik a komlói fiatalok , a másik két helybeli, Galambosi Eszter és Kisgadó Csaba által szervezett hangverseny volt.  Igen színvonalas rendezvényekkel zártuk tehát az évet.

Január elején meghosszabbítottuk a hétvégi ügyeleti társulási szerződést. A Fehérbor út megtartotta a közgyűlését, ahol is személy szerint tiltakozott a tagdíj felemelése ellen. Idejét múltnak tartja a lakossági lélekszám alapján kalkulált díjat, és kérte, hogy más arányokat dolgozzanak ki.

Az utolsó ülés után több pályázatnak lejárt a határideje, - ezért képviselőtársakkal megbeszélve és erről most az összes képviselőt tájékoztatva – így például lehetőség volt gépjárműre pályázni, melyet el is készített. Ez röviden annyit jelent, hogy az igen rossz állapotban levő Tavria gépkocsi kiváltására nyújtott be pályázatot, 25% önrész vállalásával.

Az OPEL-től kért árajánlatot, mely szerint az autó 2,2 millió Ft, tehát 1,6 millió a megpályázott összeg, és nekünk ehhez 600000 Ft-ot kell hozzátenni.

A Dunaszekcső Emlékeiért és Jövőjéért Alapítvány segítséget kér az önkormányzattól a községről Internet-es oldal megjelentetéséhez, melynek az önereje 400000Ft lenne. Az önkormányzati támogatásnak nem kell feltétlenül pénzbeli támogatásnak lennie.

A polgármester átadja a szót Hetényi Ádám igazgatónak.

Hetényi Ádám elmondja, hogy Bíró Zsolt hívta fel a figyelmet egy pályázati lehetőségre, melyet el is készítettek és beadtak az Informatikai Kormánybiztossághoz. A lényeg egy számítógépes szaktanterem, 4 millió forint értékű számítógéppel, 100 fő oktatását vállalva. A környéken összesen 4 települési iskola nyert: Báta, Kölked, és Mohács –Boldog Gizella Általános Iskola. A számítógépek az iskolák tulajdonába kerülnek és emellett egy éves ingyenes Internet előfizetés is van. A programot egy-másfél év alatt kell megvalósítani. A pályázatot a szülők szándéknyilatkozata alapján adták be.

Hegedüs György: A szúnyogirtást Mohács-Bár-Homorúd-Dunaszekcső együttesen próbálja megoldani. A költségek 50%-áig minisztériumi támogatást lehet kapni, amennyiben a kivitelező közbeszerzési pályázat útján kerül kiválasztásra. Ennek a társulásnak a székhelye

Mohács. Minden ugyanúgy történne, marad a kétszeri alkalom és a terület nagysága is.

Célszerű lenne ez a megoldás, mert pénzügyileg is jobb lenne, és ha egyszerre történik a permetezés, talán hatékonyabb is lenne.

Faller János: Milyen gépjármű lenne a Tavria helyett?

Hegedüs György: Opel Astra Karaván, melyet az ÁNTSZ is elfogadna a megfelelő változtatások alapján.

Faller János: Nem ért egyet ezzel. Egy 9 személyes kisbuszt kell venni. Annak a hátsó részét is ki lehet alakítani, és közben személyszállításra is alkalmas lenne, árubeszerzésre is használhatná az önkormányzat. Arról nem is beszélve, hogy az önkormányzat is hitelre vásárolhatná, akkor nem kell egy összegben befizetni a vételárat.

Javasolja megkeresni Báta községet is a szúnyogirtás szervezésében. Kérdezi, hogy a község vízellátása érdekében történt-e már érdeklődés, információszerzés.

Tóth Jánosné: Szeretné elmondani, hogy az óvodások karácsonyi műsora is rendkívül szép volt.

Hauk Istvánné: A Művelődési házban is igen meghitt ünnepély volt. A fellépő 50 gyerek emlékezetes délutánt okozott az egyedül élő idős embereknek. Megköszöni az iskolának, hogy ezt biztosították.

Hegedüs György: Az autónál átalakításokat kell megcsinálni, és időben kell indulni-érkezni.

Ki kell hordani az ebédeket, le kell vinni az ÖNO-ba, fél 11-kor indulnia kell a konyhától.

A szúnyogirtásnál nem számolhatunk Bátával, megyehatáron túl vannak.

A vízellátásban még konkrét lépéseket nem tett az év végén, de a felhatalmazás alapján elindul.                      

Bán Ferencné: Biztos, hogy jó lenne a kisbusz is, de az ÁNTSZ igen komoly előírásai miatt nem lehetne személyszállításra is használni. Lezárt hátsó részének kell lennie, borításokkal ellátva. Nem engedélyeznék a személyszállítást.

Faller János: A hátsó ülések mögött lehet akkora helyet kialakítani benne, mint egy Opelban.

Hegedüs György: Azt sem szabad elfelejteni, hogy ennek az autónak száz méterenként kell megállnia, indulni, dombon fel és le. 

Faller János: Biztosan meg lehetne oldani. Nem tartja célszerűnek ezt a vásárlást, mert semmi mást nem oldana meg csak az ebédszállítást. A mellet kardoskodik továbbra is, hogy 9 személyes kisbuszt kell venni. Színházlátogatást is lehetne szervezni, a nyugdíjasok is igénybe vehetnék az utazásaik alkalmával. 

Hegedüs György: A pályázat mellé az OPEL ajánlata került, mert ez volt számunkra a gyors és elérhető  cég.

Guzsván Lajosné: Hét közben nem lehetne másra használni az autót, esetleg a hétvégeken.

 A nyugdíjasok általában 40 fővel utaznak, nagy buszt kell bérelniük.

Hegedüs György: A nyugdíjasoknak nem elég, de a futballcsapatnak is kevés lenne a férőhely, a 9 fős kisbusz önmagában tehát nem segítene rajtunk.  

· 4  -

További felvetés, hozzászólás a napirenddel kapcsolatban nem volt, a testület 7 szavazattal 0 ellenében a következő határozatot hozta:

                                                        1/2002.(I.29.)Kt. számú határozat

                                                        a lejárt határidejű határozatokról és a két ülés között
                                                        történt fontosabb eseményekről
                                                         A képviselő-testület a lejárt határidejű határozatokról

                                                         és a két ülés között történt fontosabb eseményekről

                                                         szóló jelentést elfogadja.

2.napirendi pont: Vincze Lászlóné szóbeli kiegészítésként elmondja, hogy a költségvetés tervezete a jogszabályi előírásoknak megfelelően készült el. Az elkészült táblázatokat a jelenlevők kézhez kapták. Tájékoztató jelleggel került az anyag mellé az állami támogatásokat részletező táblázat.

A bevételek tervezésénél az önkormányzathoz befolyó bérleti díjakat a testület döntése alapján 9%-os emeléssel tervezték. A helyi adók jelentősen növekedtek az elmúlt évben is. Az iparűzésinél volt a legszámottevőbb az emelkedés, ez jelentősen segítette is pénzügyi helyzetünket. Az átadott pénzeszközök nem változtak. A felhalmozási és tőke jellegű bevételek sorában a II.számú óvoda értékesítése és a koncessziós díj került tervezésre. A TB alapoktól származó bevétel a védőnői szolgálatra, az ügyeletre és az iskola-egészségügyre fordítandó. A kisebbségi önkormányzat 2002.évi bevétele 655 eFt. A vállalkozó orvosok az egészségügy működtetéséhez 624 eFt-tal járulnak hozzá.

A banki egyenlegünk december 31.-én 7801 eFt, mely nem szabad pénzeszköz, az állam előlegként biztosította az összeget az önkormányzat működéséhez.

A kiadások jelentős hányada a bérekből áll, melyek a közalkalmazotti, köztisztviselői törvényben foglaltaknak megfelelően lettek tervezve. A járulékoknál 29% TB, 3% munkaadói járulék valamint 4500 Ft egészségügyi hozzájárulást terveztek. A dologi kiadások tervezésénél az előző évi teljesítésre 6%-os emelés került tervezésre. A tervezetben nem szerepel sem felújítási, sem fejlesztési kiadás. Csak a kisebb karbantartások kerültek tervezésre, melyek elengedhetetlenek az alapvető működéshez. A pénzeszközátadás részletesen került az anyagba. A pénzügyi bizottság ülésén elhangzottak javaslatok, melyeket az elnök asszony fog ismertetni.

A felhalmozási célú pénzeszközátadásnál hiányzik a felsorolás: közvilágítás korszerűsítés törlesztésére 3800 eFt, koncessziós díjra 3200 eFt, konzorciumi tagidíj 230 eFt. Így jön össze a 7230 eFt.

Hauk Zsolt képviselő megérkezik az ülésre. A jelenlevő képviselők száma 8 fő.

Az általános tartalék a költségvetésünkben 5000 eFt, a céltartalék pedig 2353 eFt, amely az iskolából nyugdíjba vonulók bérét és járulékait tartalmazza a felmentés időszakára. Ez a párhuzamos időszak miatt szükséges, ha betöltésre kerül a helyük.

Az általános tartalék 5050 eFt-ra módosul. Az ok, hogy a kisebbségi önkormányzat is elkészítette időközben a költségvetését és ott ők 50000 Ft tartalékot terveztek. Ennek következtében módosul a 2.oldal 3.dologi kiadások sora: 54206 eFt. Nincs tehát fejlesztés, felújítás és pályázati önerő tervezve. Van 2733 eFt, mely kiadással nem terhelt bevétel.

Hegedüs György: Ez a tervezet talán kis megkönnyebbülést jelenthet számunkra, hiszen két éve 33 millió hiány volt a tervezetben. Ebből jelentősen lefaragtunk, de még az elmúlt évet is nehezen vészeltük át. Valóban nincs felújítás, fejlesztés tervezve, de azért készült így a tervezet, hogy a bizottságnak és a testületnek legyen lehetősége döntésre, hogy mit tervezzünk a működési kiadásokon kívül. Az anyag elkészülte után is érkeztek még igények. Nem feltétlenül kell tervezni ezeket, hiszen a megvalósítás előtt is dönthet támogatásról a tartalék terhére a képviselő-testület. Ilyen lehet például a népi hangszeresek találkozójára kért 600000 Ft-os támogatás az alapítvány részére. Ígérvényt tehát tehetünk, de a költségvetésben most ne kössük le. A pályázati önerők szükségesek lesznek, vannak fő tennivalóink, melyeket csak pályázati támogatással tudunk megvalósítani. Ezekhez kell az önerő, de arra is használhatjuk az általános tartalékként elkülönített összeget. A pénzügyi bizottság ülésén volt egy javaslata a vízkár elhárítás tervezett összegének csökkentésére. A 800 eFt nem szükséges, mert az elmúlt évben a közmunkaprogrammal jelentős munkákat végeztek, és az idei évben elegendő lesz – feltéve, hogy nem lesz nagy zápor – a közcélú munkások munkavégzése. Innen elvehető 600 eFt. 

Guzsván Lajosné: A pénzügyi bizottság igen hirtelen, nem teljes létszámban megtartotta ülését. Megpróbálták gyorsan áttekinteni a kapott anyagot. Örvendetes, hogy nem kell óriási hiánnyal indulnunk. A II.számú óvoda az elmúlt évben is tervezésre került, eladása nem valósult meg. 

A bizottsági ülésen elhangzott javaslatok: 

Központi konyha:

- égetően sürgős a belső helyreállítás

- udvar egy részének lebetonozása – a brigád munkájával, szerény kiadást jelentene

- edények folyamatos cseréje – egyszerre nem megy, de a konyhának működnie kell

Művelődési ház:

- konyha kialakítása – lakodalmak tartásához elengedhetetlen

Általános iskola:

- fűtés dologi kiadásainak megemelése

- nyílászárók cseréje, felújítása

- tornaterem tetőszerkezetének javítása, tetőépítése

- kötelező eszközök beszerzése, ütemezést betartva, hogy ne torlódjanak össze a feladatok

Elhalaszthatatlan most már az intézményeink biztosítása is, hiszen egyre nagyobb értékek vannak mindegyikben. Az önkormányzat célkitűzéseinek megvalósításához elengedhetetlen a pályázati lehetőségek kihasználása, tehát az önkormányzat használjon fel minden ilyen lehetőséget.

Személy szerint kérte támogatni az alapítvány nyári programjait fixösszeggel, a kérten kívül.

A költségvetésben szereplő 240000 Ft  a Teleház telefonköltségeit tartalmazza.

A nyugdíjas klub példamutatóan működik évek óta. Ne kelljen nekik alkalmanként támogatást kérni, ezért javasolta a fixösszegű támogatásukat. 

Szóba került a bizottsági ülésen a kihasználatlan moziterem is. Alkalmassá lehetne tenni nagyobb rendezvények pl.lakodalom tartására. Kár lenne ebben az állapotban hagyni, rendezvényteremmé kellene átalakítani. Aztán, hogy még mi, vagy a következő testület, ez

kérdés, de érdemes rajta elgondolkodni. 

Hegedüs György: A stabil székeket ki kell bontani és a mennyezettel kell valamit csinálni a teremben. Az elmúlt évben összesen két nagyobb rendezvény volt – német nemzetiségi nap és az Rt.rendezvénye – ebben a formában tehát nincs kihasználva a terem. Körül kell néznünk a pályázati lehetőségek között is. Az átalakítás időszerű lenne.

A konyha ebédlőjének a mennyezete nincs elfelejtve, azért húzódott át az idei évre, mert a kivitelező nem tudta a munkát vállalni a téli szünet idejére, így tavaszra marad.

A Művelődési házban a konyha kialakításához segítséget ígért a Nyugdíjas klub és a Vadásztársaság is. A felajánlott segítséget nem szabad elmulasztani és a vállalkozók kérése is megfontolandó, mely szerint látható dolgokra is fordítsunk az általuk befizetett iparűzési adóból.

A Dunaszekcsői Hírek újra meg fog jelenni. A szerkesztők ajánlata szerint bármikor, bármilyen témában írhatunk cikkeket, meg fogják jelentetni. Az elmúlt évben a testület ajánlotta a segítséget a megjelentetéshez, akkor nem éltek vele. Most kérnek havi 10000 Ft támogatást, így el tudnák juttatni minden lakóházhoz ingyenesen. Egy éven keresztül Puskás Attila ingyen fogja kinyomtattatni a községi lapot.

Az elmúlt évben befizetett helyi adók, ezen belül is az iparűzési adó jelentősen javított az anyagi helyzetünkön. Az adófizetők érdekeit szem előtt tartva javasolja, hogy a Zrínyi utcát felújítását,  - községünk egyik legrosszabb utcáját-  egészen az Árvízsorig az idei évben tervezzük be. Ezt az utcát teljes szélességében helyre kell állítani. Ebben az évben lejár a csatornázás utáni garanciális helyreállítási idő is.

Sok az elhangzott javaslat a rendelkezésre álló pénzeszközökhöz képest, ezért javasolja, hogy 5 millió forint hitelfelvételéről foglaljon állást a testület. Nem feltétlenül szükséges felvenni, csak abban az esetben, ha kell, hiszen az idei évben is lehetnek nem várt bevételeink.

Az intézményeknél az alapvető működéshez a legszükségesebb kiadások tervezésre kerültek.

Tóth Jánosné: A járda helyreállítása belefér az idei költségvetésükbe, de van olyan feladat, melyet nem tudnak felvállalni annak a terhére. Két helyiséget újra kell parkettázni, mert annak idején nem betonozták le, és mostanra teljesen tönkrement az egész. Más megoldás nem lehet, fel kell szedni az egész aljzatot, lebetonozni és újra parkettázni. Ezt tehát kéri külön tervezni az óvoda jelenlegi költségein felül.

Faller János: A rangsort az óvodával kell kezdeni, mert ez égető probléma. Javasolja a padlófűtést és nem parkettával, hanem műanyagburkolattal megoldani.

Tóth Jánosné: A parketta célszerűbb, a gyerekeknek melegérzetet is nyújt. Kéri a testületet, hogy erről most döntsön, mert erre fel kell készülnie és nem akkor akar könyörögni a pénzért.

Biztosan akarja tudni, hogy meg lesz-e idén.

Hegedüs György: A testület elfogadja a szükségességét, a tartalék terhére a nyári szünetben meg lehet csinálni.

Hetényi Ádám: A padlófűtéshez a teljes fűtésrendszert át kell alakítani, két kazánnal kell üzemelnie.

Faller János: Kérdése, hogy az intézményi működési bevételek miből tevődnek össze?

Vincze Lászlóné: A 3-5.oldalak jobboldali, legszélső sorában látható a részletezése. (Szakfeladatonként elmondja, hogy melyik összeg miből tevődik össze.)

Faller János: Az iparűzési adónál az elmúlt évben 5 milliót terveztünk és a teljesítés 13 millió lett. Miből jött ennyi össze.

Hegedüs György: Elsősorban ez az jelenti, hogy jól dolgoztak a vállalkozók.

Pest Éva: A teljesített bevétel több befizetésből tevődik össze: feltöltés, március 15-i és szeptember 15-i  valamint a május 31-i befizetések. Az idei évre a bevétel tervezett összege óvatos becslés alapján 8 millió forint. Sajnos több vállalkozás jelentette be a megszűnését és ezek között jelentős adófizetők is vannak.

 Faller János: Az adók, díjak, kamatok sor mit takar?

Szükséges-e a Térségi Tanácsi tagságunk? Elengedhetetlen-e a céltartalék tervezése?

A ruhapénz jár az önkormányzati dolgozóknak? Az általa javasolt virágtartók tervezésre kerültek-e? A Fehérbor útnak van-e kézzel fogható haszna?

Vincze Lászlóné: Az adók, díjak sorban a gépjárműveink után fizetendő kötelezettségek vannak, a kamatoknál pedig a közvilágítás korszerűsítési hitel kamata került tervezésre.

A céltartalék a kiemelkedő teljesítményért járó kereset-kiegészítés szerepel szeptembertől, valamint a nyugdíjba vonuló dolgozó jubileumi jutalma, felmentési időre járó bére, valamint a két új dolgozó bére. A köztisztviselői törvény módosítása szerint 2002.január 1-től jár a ruhapénz, az összeg az illetményalap 150%-a.

Hegedüs György: A Térségi Tanács szükséges, pályázni sok esetben csak e társulási formában lehet. A virágtartók nincsenek tervezve, de lesz pályázati lehetőség „település képjavítása” elnevezéssel. Amennyiben úgy nem lesz rá lehetőség, akkor a szabad pénzekből sor kerülhet erre is. 

A Fehérbor úttal kapcsolatban már említette, hogy jelentős emelést akartak a tagdíjaknál. Sajnos azt kell mondania, hogy nem annyira élő még, mint a villányi. Még nem érzik a fontosságát az emberek. Probléma van a szervezéssel és az információáramlással: több esetben előfordult, hogy jönnének vendégek, de a szervezés hiánya miatt hirtelen kell előkeresni olyan borosgazdát, aki  vendégfogadásra felkészült. Az alakuló közgyűlésen Dunaszekcsőről 10 fő vett részt. A legutóbbin már csak 2 fő jelent meg az önkormányzat mellett, akik be is fizették a tagdíjat. Egy vállalkozónak jelentett kézzel fogható eredményt a tagsága, mert az egyesület révén jutott hozzá 1 millió forintos hitelhez.

Vincze Lászlóné: Ha tervezve lett volna akkor a parkfenntartásnál kellett volna megjeleníteni.

Faller János: A betervezett konzorciumi tagdíj mit takar?

Hegedüs György: A hulladékgazdálkodással kapcsolatos önkormányzati kötelezettségekről már beszéltünk, és határozatot is hozott a testület, hogy a szervezendő konzorcium tagjaként kívánja e kötelezettségeit megoldani. Sajnos a jelenlegi helyzet igen lehangoló. A legutóbbi tájékoztatás alapján 4 féle verzió került a minisztérium elé: a környékünkről 9, 22, 29 illetve egy település sem szerepel a konzorcium tagjaként. A Belügyminisztérium nem támogatja, mert vitatja, hogy milyen alapon nyúlik le eddig az ellátandó terület. A szervezés során el kellett érni a 100000 főt, ezért lett ekkora a terület. Nagy valószínűséggel nem lesz az egészből semmi. Ismételten probléma a szemétlerakó helye is, vagy a terület tulajdonjoga rendezetlen, vagy a település lakói tiltakoznak ellene.

Faller János: A települési hulladékgazdálkodásnál tervezett összeg miből tevődik össze?

Tóth András megérkezik az ülésre, a jelenlevő képviselők száma 9 fő.

Vincze Lászlóné: Az 5.oldalon a szemétszállítás díja került tervezésre. A telep karbantartásának díját pontosan nem tudja, de mindjárt utánanéz.

Hauk Zsolt: Pruccs Andrással két szerződése van az önkormányzatnak, az egyik a szeméttelep karbantartása a másik a közterületek gondozása. A vállalkozó e két tevékenysége után kapja a pénzt.

Faller János: Arról döntöttünk, hogy az asztalitenisz csapatot az önkormányzat az útiköltség megtérítésével támogatja. Ezt nem látja a költségvetésben. A sportintézménynek átadott pénzeszköz 700000 Ft. Az elmúlt évben 780000 Ft volt a támogatás, nyertek is hozzá pályázaton, mégsem volt elég, mert a játékengedélyre már nem futotta. A támogatás összegét csak a serdülő csapat használta el.  Szeptembertől már nem lesz két csapat, a tervezett összeg vagy egy csapatnak elég, vagy felemeli a testület a támogatás összegét, illetve ha nem akkor ezek szerint nem kell a futball a községnek.

Sok munkát fektettek abba, hogy a csapat megmaradjon. Két éve saját költségen utaznak, nem tudtak és nem számoltak el egyetlen fillért sem erre. Eljutottak odáig, hogy már záró vacsora sem volt. Az első lépcsőben legalább plusz 300000 Ft kellene még. A lehetőség arra, hogy szeptembertől 15 fős ifi és 15 fős serdülő csapatunk legyen adott, csak pénzügyi fedezet kell hozzá.

Hegedüs György: Valóban nem elég az összeg az éves működéshez az önkormányzat támogatása. Sok esetben kapott az egyesület szponzori támogatásokat is. Sosem volt elhanyagolva a sport. Nem mondjuk, hogy nem kell a sport a községnek. De mi a biztosíték arra, hogy ősztől lesz még felnőtt csapat. Olyan információja van, hogy a csapat nem volt elég a kiálláshoz. Örömmel hallja a fiatal csapatokat, meglepő és örömmel tölti el. Ha látszódnak ezek az indulások, akkor nem fog senki sem elzárkózni a támogatásoktól.

Molnár Árpád: Felmérte az öltözőnél a fagy által okozott károkat a vízrendszerben. A helyreállítás kb.50000-60000 Ft költséggel fog járni.  Nem lenne szabad elhanyagolni ezt az ingatlant sem, kellene oda egy „gazda”, aki odafigyel vagy legalább szól, hogy az illetékesek intézkedjenek. Festeni, mázolni kellene, ablakokat beüvegezni, a hiányzó aknafedelet pótolni – ha lenne gazdája, biztosan nem így állna.

Az asztalitenisz csapat támogatásának nagyon örült, mert így eljuthattak a szekszárdi városi bajnokságba, ahol a 12 csapatból jelenleg a 7. helyen állnak. Az idei évre szeretne 5 db háló megvásárlásához segítséget kérni az önkormányzattól, ennek értéke kb.50000 Ft.

Faller János: A fagykárral kapcsolatos véleménnyel egyetért. Ő maga kért segítséget a hivataltól. A szertáros is szólt  a víz miatt, csak nem annak, akinek kellett volna. Intézkedés nem történt, a vizet nem zárta el senki, ezért okozott kárt a fagy. Egy hölgy szertárostól nem várható el, hogy ilyen dolgokat megcsináljon. A festéshez és mázoláshoz anyagot kér és megcsinálják.

A csapattal kapcsolatos információ téves, ki tudtak állni a meccsen.

A költségvetés tervezetében nincs fejlesztés, felújítás tervezve. Ne féljünk hitelt felvenni.

Tóth András ezt már egyszer elmondta testületi ülésen, és ezt el is kell fogadnunk. 

Hauk Zsolt: A sport támogatása most a költségvetésben 700000 Ft és a működési kiadások. Az elmúlt évben a nagycsapat talán 100000 Ft-ot költött az önkormányzati támogatásból. 

Nem az a csapat költötte el az összeget, amelytől most garanciát várnak.

Hetényi Ádám: Nem értette pontosan az útfelújítás helyét. 

Kéri, hogy a pénzügyi bizottsági javaslatokról döntsön a testület.

Hegedüs György: A Damjanich utcában javítás, a Zrínyiben építés lenne. 

Faller János: Mekkora részt kellene lebetonozni a napközi udvarában és miért? Van ennél fontosabb is a rangsorban. Az áruszállítóknak nem jelenthet ez akkora problémát.

Bán Ferencné: A füves részre is rá kell menni, legalább az ebédszállító autónak. Ha csapadékos az idő, akkor ez igen is gondot jelent. Egyébként már eddig is sok mindent megoldottak január óta, de nem jelentettek ezek jelentős költséget. Ami már komolyabb gond az edények cseréje. Az ÁNTSZ a vizsgálata során megállapította, hogy akár már most bezárathatnák az intézményt. Elkerülhetetlenek tehát ezek a kiadások, mert a konyhának működnie kell. Az idei évben a legszükségesebb feladatokra kell kb.500000 Ft. A gázzsámoly is lecserélendő, mert tűz- és robbanásveszélyes.

Tóth András: A sporttal kapcsolatosan sosem volt az a testület előtt kérdés, hogy legyen vagy ne legyen. A testület arról dönt, hogy mekkora összegű támogatást nyújt az egyesületnek. A szertáros kérhetett volna segítséget a hozzáértőktől. A közömbösség, nemtörődömség következménye lett a fagy által okozott kár. A költségeket be kell vasalni azon, aki a kárt okozta.

Véleménye, hogy ettől a költségvetéstől nem lehet hurrá hangulata az önkormányzatnak. Nem látja a javaslatokat, nem látja az általa javasolt sürgősségi sorrendet az intézményeknél.

A költségvetés tervezetének összeállítása előtt leadták-e az intézmények az igényeiket? Ha nem akkor ez a költségvetés még csak nem is túlélő költségvetés. Az elhangzottakból kiderül, hogy itt csak kisjavítások vannak tervezve. Nem látja, hogy olyan felújítás lenne betervezve, amellyel legalább egy intézménnyel jó egy-néhány évre nem lenne gondja a testületnek. A komoly problémák megelőzése érdekében pedig ezt meg kell kezdenünk.

Az elhangzott számokkal kapcsolatban a véleménye, hogy a céltartalékot nem javasolja betervezni. A szeméttelep és parkfenntartás költségeit nem javasolja emelni. Nem látszott, hogy ellátatlan lett volna a község akármelyik része is, annak ellenére, hogy a vállalkozó területe kevesebb lett.

Az útjavítás elengedhetetlen, hiszen a község egyik legforgalmasabb utcája. Javasolta, hogy az iparűzési adóból fordítson az önkormányzat az útjavításra, így látszana is, hogy mire megy el. Az utat vitán felül meg kell építeni, ezt a költségvetésbe be kell tervezni. Tisztában van azzal, hogy sok a javaslat, de kezdjük el végre a felújításokat, ne csak általánosságban beszéljünk róluk.

Hetényi Ádám: A céltartalék két fő – biztosan – és egy fő – még el nem döntött – nyugdíjba vonuló közalkalmazott felmentési időre járó juttatásai miatt került betervezésre.

Hegedüs György: 18%-os növekedés csak az iskolánál van. Amikor a kiadás felmerül, azt ki kell fizetni, ezek a juttatások nem lehetnek vitatottak. Az alpolgármester úr is azt javasolta, hogy ne legyen ez az összeg lekötve, így nagyobb lehetőség van a mozgásra.

Az elhangzott javaslatok szerint a feladatok sorrendisége a következő:

- tornaterem tetőszerkezete

- Központi konyha elmaradt mennyezet felújítása, a szükséges edények beszerzése

- Napközi otthonos óvodában két terem parkettázása

- Útépítés 

- Általános iskolában a nyílászárók cseréje

Hetényi Ádám: A sorrendiséget meghatározza az idő is, mert az iskolában csak nyáron lehet ilyen feladatokat megvalósítani. Az iskola B.épületének a tetejét legalább részlegesen meg kellene javítani, az alatta levő teremben vannak a számítógépek. Tetőjavítást viszont lehet tanítási idő alatt is végezni.

Molnár Árpád: Tetőszigetelést csináltattak a géptelepen. A kivitelező 30 év garanciát vállalt. Ez a kivitelező könnyűfém-szerkezetű tetőt is vállal. 

Az idei évben nem került szóba az iskola fűtéskorszerűsítése, pedig azt sem lehet tovább halogatni, hiszen megint érezni az épületben a gázt a kazánházból.

Hegedüs György: Egyszerre a fűtéskorszerűsítést és a nyílászárók cseréjét is nem tudjuk megoldani.

Tóth András: Az intézményvezetője egyszerre nem is merte mondani, eddig öt évig egyfolytában a fűtéskorszerűsítést kérte.

Hauk Zsolt: Volt szerencséje megnézni a balatoni tábort. A kapott információk hamisnak tűnnek a látottak alapján. Úgy néz ki, mintha tíz éve nem lett volna ott senki. Kell a testületnek a táborral foglalkoznia. Nagyon komoly a probléma. Baj, hogy nincs szem előtt, tehát javasolja mindenképpen megszervezni a tábor meglátogatását. Már a kerítés botrányos.

Menjünk és nézzük meg. Megoldani mi most egyszerre nem fogjuk, de most ne maradjon el a tábor megnézése.

Vincze Lászlóné: A településtisztaság szakfeladaton a szúnyogirtás (650000 Ft) és Pruccs András vállalkozó díja (1745000 Ft) került könyvelésre. A települési hulladékgazdálkodáson Huba Gyula vállalkozó szemétszállítási költségei kerültek könyvelésre (2 x 1029000 Ft).

Hegedüs György: Huba Gyula levele megérkezett időközben, melyben az idei évi szemétszállítási díj 8 %-os emelését kéri. Elvileg elfogadhatónak tartja, de azzal a megkötéssel, hogy szerelje fel a gépjárműveit úgy (pl.hólánccal), hogy a község egész területéről el tudja szállíttatni a szemetet. Javasolja elfogadásra az összeget: 2490000 Ft kerüljön tervezésre a költségvetésbe.

A testület az elhangzott javaslat alapján 7 szavazattal 2 ellenében a következő határozatot hozta:

                                                               2/2002.(I.29.)Kt. számú határozat

                                                               a szemétszállítási szolgáltatás díjáról

                                                               A képviselő-testület a szemétszállítási szolgáltatást

                                                               végző Huba Gyula vállalkozó részére a szolgáltatá-

                                                               sért 2002.évben 2490000 Ft díjat fizet meg.

                                                               Határidő: 2002.év

                                                               Felelős: Hegedüs György polgármester

Hetényi Ádám: Nem tudja eldönteni, hogy az iskolában melyik lenne a fontosabb feladat?  Talán a fűtés okozná a nagyobb kárt. Lehet, hogy az ablakok még toldozgatással javíthatóak.

Faller János: Nem lehetne egyenlőre szigeteléssel javítani az ablakok állapotán?

Molnár Árpád: Nem hatékony az iskolában a fűtés, a káros gázokról nem is beszélve.

Hegedüs György: Összefoglalja, sorrendiséget felállítva az elhangzott javaslatokat:

- iskola fűtéskorszerűsítés megterveztetése, nyílászárók javítása

- tornaterem tetejének megoldása – bármilyen módon

- Művelődési házban konyha kialakítása, igénybe véve a felajánlott segítségeket

- Napközi otthonos óvodában két terem parkettázása

- Központi konyha éttermének mennyezete, edények beszerzése a minimális feltételek   teljesítésére

- Útépítés Zrínyi utcában (Szakálék féle hídig), Damjanich utcában javítás

- Balatoni tábor 

Itt szeretné megemlíteni, hogy a holnapi napon jön a községbe a Közútkezelő Kht.képviselője megbeszélni, hogy az 56-os úttal, a forgalom lassításával milyen terveket állítottak össze.

Bárban aláírásgyűjtés volt, melyet továbbítottak. Nagy valószínűséggel erre indultak most el.

Az 56-os úthoz mi is hozzátartozunk, és már sokkal előbb tettünk lépéséket.

Guzsván Lajosné: A polgármester úr javasolt elvenni 600000 Ft-ot a vízkárelhárítástól. Egyetértenek-e ezzel a jelenlevők?

Hegedüs György: A feladatok megvalósítására javasolja továbbra is a vízkár-elhárítási szakfeladatot 600000 Ft-tal csökkenteni és javasolja, hogy döntsön a testület 5 millió forint hitelfelvételéről. Javasolja elfogadásra azt is, hogy most ne kerüljön tervezésre a céltartalék.

Tóth András: Most ne döntsünk a hitelről. El kell indulni, tervezni, terveztetni, információkat kell összegyűjteni az összegekről, és majd utána döntsünk.

Hegedüs György: A közvilágítás korszerűsítési hitel kamata 10,9%, ez kedvezőbb, mint bármely más hitel kamata. A tőketartozás és a kamat megfizetése novemberig bármikor lehetséges. Most nem vennénk fel hitelt, de a tartalékolt összeget felhasználnák a terveinkhez.

Ha szükséges lesz, akkor majd később vennénk fel hitelt.

Guzsván Lajosné: Kérte a nyugdíjasok és a nyári rendezvény támogatását.

Hegedüs György: Kéri, hogy a nyugdíjasok írják meg egy levélben, hogy milyen célra és mekkora összegű támogatást kérnek. A nyári rendezvényekre kért 600000 Ft-ot egyenlőre nem tudja kezelni, nem is biztos, hogy sikerül megszervezni.

A Vendégváró egyesület levélben kért támogatást (a jegyzőkönyv melléklete). Megnevesített programmal a kért támogatás tehát 100000 Ft. A borút támogatása - 4 főre – 69000 Ft, ezért a kért 100000 Ft-ot javasolja elfogadásra.

Guzsván Lajosné: Nem lefutott dolog még a népi hangszeresek rendezvénye, továbbra is pályázik az alapítvány, de önerőre is szükség van.

Hegedüs György: Deák Árpád az alapítvány kuratóriumának elnöke három éves munka után leköszönt decemberben a tisztségéről. Javasolja, hogy a képviselő-testület határozatban köszönje meg a munkáját.

A testület vita nélkül 9 szavazattal 0 ellenében a következő határozatot hozta:

                                                             3/2002.(I.29.)Kt.számú határozat

                                                              köszönetnyilvánításról

                                                              A képviselő-testület Deák Árpádnak, a Dunaszekcső

                                                              Emlékeiért és Jövőjéért Alapítvány kuratóriuma el-

                                                              nökének köszönetét fejezi ki a három éves kiváló

                                                              munkájáért, mellyel községünk előmenetelét szolgál-

                                                              ta. 

                                                              Határidő: azonnal

                                                              Felelős: Hegedüs György polgármester

Hegedüs György polgármester szavazásra bocsátja a költségvetési rendelet tervezetet az elhangzott javaslatokkal és sürgősségi sorrendet felállítva a beruházásoknál, felújításoknál, melynek alapján a képviselő-testület  9 szavazattal 0 ellenében a következő rendeletet alkotta:

                                                    1/2002.(II.12.)számú

                                                  önkormányzati rendelet

                                       az önkormányzat 2002.évi költségvetéséről

(Az elfogadott rendelet a hozzátartozó mellékletekkel a jegyzőkönyv melléklete.)

3.napirendi pont: Hegedüs György polgármester elmondja, hogy a megállapított étkezési nyersanyagköltség, norma meghatározása után kidolgozásra került az Idősek Gondozási Központjában fizetendő térítési díjakról szóló rendelet, melyet minden képviselő írásban megkapott. 

A testület tagjai vita nélkül 9 szavazattal 0 ellenében a következő rendeletet alkották:

                                                     2/2002.(II.12.)számú

                                                   önkormányzati rendelet

az egyes szociális ellátási és gyermekvédelmi feladatok szabályozásáról szóló 13/1997.(XI.19.)számú önkormányzati rendelet módosításáról

(Az elfogadott rendelet a jegyzőkönyv melléklete.)

4.napirendi pont:

Egyebek

Hegedüs György polgármester ismerteti Sárközi János Dunaszekcső, Szabadság tér 7.szám alatti lakos kérelmét. (A kérelem a jegyzőkönyv melléklete.) Véleménye, hogy a kérelmező a tervei megvalósítását komolyan veszi.

Bán Ferencné: A kérelmező alakítaná át az ingatlant? Az önkormányzat is sok mindent csinálhatna a kihasználatlanul álló ingatlanaiban. 

Véleménye, hogy nem mindig éri el az önkormányzat a céljait a bérleti díjak piaci szemléletű megállapításával. Tapasztalata ez a konyha-étterem bérletével is. Ha a bérleti díj nem tízezer forint, hanem csak ötezer lenne, sokkal többször kivennék rendezvények megtartására.

Tóth András: Javasol 25000 Ft+ÁFA díjat, viszonyítva a fodrászüzlet bérleti díjához.

Hauk Zsolt: Mekkora alapterületre az ingatlan?

Hegedüs György:  Kb. 14x 8 m lehet. Javasol 15000 Ft + ÁFA összegű bérleti díjat.

Egyáltalán adjuk bérbe az ingatlant?

A képviselő-testület 8 szavazattal 1 ellenében a következő határozatot hozta:

                                              4/2002.(I.29.)Kt.számú határozat

                                              a Kossuth L.u.20.szám alatti ingatlan bérletéről
1.) A képviselő-testület a Kossuth L.u.20.szám alatti önkor-

mányzati tulajdonban levő ingatlan bejárattól jobbra eső

használaton kívüli helyiségeit bérbe kívánja adni.

 A képviselő-testület 4 szavazattal 4 ellenében, majd az ismételt szavazásnál 5 szavazattal 3 ellenében a következő döntést hozta:

                                              4/2002.(I.29.)Kt.számú határozat

2.)  A képviselő-testület Sárközi János Dunaszekcső, 

Szabadság tér 7 szám alatti lakos részére az l.) pontban

meghatározott ingatlant 25000 Ft+ÁFA/hó béleti díjért

vállalkozás céljára bérbeadja.

                                               Határidő: azonnal

                                               Felelős: Hegedüs György polgármester

Hegedüs György polgármester ismerteti Mikola Sándor és neje Dunaszekcső, Téglagyári dűlő  

 2/D szám alatti lakosok kérelmét és térképen megmutatja az érintett, megvásárolni kívánt területeket. (A jegyzőkönyv melléklete.) Javaslata, hogy a közvetlen mellettük levő területet értékesítsük, a távolabbit, amely az út mellett van, azt ne. A szokásos 400 Ft/m2 árat javasolja elfogadásra a testületnek.

 A testület 9 szavazattal 0 ellenében a következő határozatot hozta:

                                                    5/2002.(I.29.) Kt. számú határozat

önkormányzati tulajdonú ingatlan értékesítéséről
A képviselő-testület Mikola Sándor és neje Dunaszekcső 

Téglagyári dűlő 2/D szám alatti lakosok részére értékesíti

a 277/49 hrsz.-ú  út művelési ágú önkormányzati 

                                                   tulajdonú ingatlannak azon részét  amely a 277/45 és 

                                                   277/48 hrsz.-ú ingatlanok között van, amennyiben annak 

                                                   megosztását a Földhivatal elvégzi és azt az I.fokú építési

                                                   hatóság jóváhagyja. A terület vételára 400 Ft/m2.

Határidő: azonnal

Felelős: Hegedüs György polgármester

Molnár Árpád: Hogyan működik a községben a kábel TV hibabejelentése? Ezt azért kérdezi, mert a csillagpontos rendszer kiépítésével sem szűntek meg a vételi problémák a községben.

Sajnos egész hétvégén vagy egész napokon nem működnek bizonyos csatornák, gondolt itt pl.az ATV-re. Eltelt 6 nap, amikor is helyreállt a csatorna adása, de azóta is többször előfordult már ismételten. 

Hauk Zsolt: Ezt a problémát mindenkinek egyedileg kell jeleznie az üzemeltetőnek.

Hegedüs György: A Községházán is lehet jelezni a hibákat, azokat az ügyintézők felírják és amikor jön az üzemeltető képviselője kiírja a címeket.  Tervez egy olyan testületi ülést, amelyre Sághy Ferencet meghívná azzal, hogy adjon részletes tájékoztatást a kábel TV rendszeréről, a problémákról. Kérdezhetnénk is tőle, mindjárt első kézből válaszolhatna is.

Molnár Árpád: Ez igen időszerű lenne. Amikor legutoljára itt volt, szó volt arról is, hogy az egyes csomagokban levő csatornákról is lehet majd tárgyalni. Azóta sem volt ilyen, kellene erről is beszélni.  

Tóth András: Az új rendszer kiépítésével nem változott semmi sem, sőt. Egész nap nem volt az ATV-n adás. A bejelentés után 6 nap múlva jöttek ki helyreállítani a hibát. Ez így nem elfogadható.

Hegedüs György: A szerződés szerint, melyet egyedileg köt az üzemeltető minden fogyasztóval, 36 órás kötelezettséget vállal a javításra.

Tóth András: Az egész faluban nem volt fogható az adás, ezt azonnal helyre kellett volna állítania. Itt nem egyedi kérdésről volt szó.                                                    

Faller János: Felhívja a figyelmet arra, hogy a szeméttelep környékén megint nagyon sok a szétfújt szemét.

Bán Ferencné: Mikor lesz a balatoni tábor meglátogatása.

Hegedüs György: A közcélú munkások fogják a szeméttelep környezetét helyreállítani. A tábor látogatását március hónapra tervezi.

Több hozzászólás, felvetés a nyilvános ülésen nem volt, a testület zárt ülésen folytatta a munkáját.

                                                          Kmf.

Hegedüs György                                                                                                   Pest Éva

  polgármester                                                                                                          jegyző

